Tlačová správa: **S monitoringom predvolebného vysielania začne Rada v sobotu 23. 2. 2019**

*Bratislava, 21. 2. 2019*

Rada pre vysielanie a retransmisiu bude až do volieb prezidenta Slovenskej republiky vykonávať špecializovaný monitoring zameraný na dohľad nad dodržiavaním zákonnej úpravy vysielania v čase volebnej kampane pred voľbami, v období moratória a počas konania volieb prezidenta SR. **Rada bude monitorovať vysielané spravodajské a publicistické programy rozhlasových aj televíznych vysielateľov, ako i mimoriadne predvolebné diskusné programy.** Rada bude vysielanie vysielateľov kontrolovať **aj na základe** **sťažností a podnetov** fyzických osôb a právnických osôb.

**Špecializované diskusné programy** s kandidátmi na prezidenta SR **môžu vysielatelia do programu zaradiť** v období začínajúcom dňom zverejnenia rozhodnutia o vyhlásení volieb a končiacom 48 hodín predo dňom konania volieb, t. j. od 10. 1. 2019 do 13. 3. 2019 (do 23:59 hod.), resp. pre druhé kolo volieb dňom vyhlásenia výsledkov prvého kola volieb prezidenta štátnou komisiou a končiacom 48 hodín pred konaním druhého kola volieb, t. j. do 28. 3. 2019 (do 6:59 hod.).

Zákon vysielateľovi na základe zákona – RTVS **ukladá povinnosť** vyhradiť okrem času na politickú reklamu aj 10 hodín vysielacieho času na diskusné programy v rozhlasovom vysielaní a 10 hodín vysielacieho času na diskusné programy v televíznom vysielaní. V prípade druhého kola volieb sú to dve hodiny v rozhlasovom vysielaní a dve hodiny v televíznom vysielaní. Vysielateľ Radu informoval o zaradení diskusných programov pred voľbami na programových službách Jednotka, Rádio Slovensko a Rádio Regina.

Vysielateľ s licenciou **môže vysielať** diskusné programy s kandidátmi na prezidenta SR len v tom prípade, ak ich zaradenie do programovej štruktúry schválila Rada. Projekt musí vysielateľ predložiť najneskôr 25 dní pred začiatkom vysielania takéhoto programu.

**O zaradení diskusných programov pred blížiacimi sa voľbami informovali Radu zatiaľ vysielatelia:** **C.E.N. s.r.o.** (programová služba TA3), **RADIO, a.s.** (programová služba FUN RADIO), **D.EXPRES, k.s**. (programová služba EXPRES), **MARKÍZA - SLOVAKIA, spol. s r.o.** (programová služba TV MARKÍZA).

Záverečných **48 hodín predo dňom konania, resp. pred konaním volieb** **platí** tzv. volebné moratórium. Volebnú kampaň pred prvým kolom volieb je zakázané viesť odo dňa 14. 3. 2019 (od 0:00 hod.). Posledným dňom na vedenie volebnej kampane pred prvým kolom volieb je 13. 3. 2019 (do 23:59:59 hod.). Pre druhé kolo volieb bude platiť, že volebnú kampaň je zakázané viesť od 28. 3. 2019 (od 7:00 hod.), a tak posledným dňom na jej vedenie je 28. 3. 2019 (do 6:59:59 hod.).

Zákon vysielateľov obmedzuje aj pri zverejňovaní výsledkov volebných prieskumov. Prieskumy je zakázané publikovať v období 14 dní pred dňom konania prvého kola volieb až do skončenia hlasovania v deň konania volieb; **t. j. v období od 2. 3. 2019 (od 0:00 hod.) do 16. 3. 2019 (do 22:00 hod.).** Ak sa koná druhé kolo volieb prezidenta, výsledky volebných prieskumov je zakázané publikovať v čase 7 dní predo dňom konania druhého kola volieb a v deň konania volieb až do skončenia hlasovania; t. j. v období od **23. 3. 2019 (od. 0:00 hod.) do 30. 3. 2019 (do 22:00 hod.).** Volebné prieskumy musia vysielatelia reprodukovať nezaujato, zverejňovať musia **všetky dostupné informácie o prieskume** (identifikácia organizácie, ktorá prieskum vykonala, zadávateľ prieskumu, veľkosť reprezentatívnej vzorky obyvateľstva, výsledky preferencií všetkých kandidátov na prezidenta).

**Vysielanie politickej reklamy v rozhlase a televízií je v súvislosti s voľbou prezidenta SR dovolené.** Zákon ustanovuje začiatok vysielania politickej reklamy na 21. deň predo dňom konania volieb a koniec vysielania politickej reklamy na 48 hodín predo dňom konania volieb; t. j. pred prvým kolom volieb prezidenta SR je možné vysielať politickú reklamu od 23. 2. 2019 (od 0:00 hod.) do 13. 3. 2019 (do 23:59 hod.). V prípade konania druhého kola volieb prezidenta SR je vysielanie politickej reklamy dovolené v čase začínajúcom sa dňom vyhlásenia výsledkov prvého kola volieb prezidenta štátnou komisiou a končiacom 48 hodín pred konaním druhého kola volieb, t. j. do 28. 3. 2019 (do 6:59:59 hod.).

**Podrobné stanovisko Rady k zákonnej úprave vysielania počas volieb prezidenta SR je vysielateľom dostupné na** [**webovej stránke Rady**](http://www.rvr.sk/sk/spravy/?aktualitaId=4205)**.**

Kontakt pre médiá:

Mgr. Ivana Furjelová

mobil: +421 918 696 286

hovorkyňa Rady pre vysielanie a retransmisiu

tel.: +421 2 20 90 65 03

mail: [ivana.furjelova@rvr.sk](mailto:ivana.furjelova@rvr.sk)